อยุธยา อลิอันซ์เผย 9 เดือนสินทรัพย์ทะลุ 9.9 หมื่นล.
อยุธยา อลิอันซ์ ซี.พี.เผย 9 เดือนสินทรัพย์ทะลุ 9.9 หมื่นล้านบาท เติบโตตามเศรษฐกิจ
29 พ.ย. 2553

อยุธยา อลิอันซ์ ซี.พี.เผย 9 เดือนสินทรัพย์ทะลุ 9.9 หมื่นล้านบาท เติบโตตามเศรษฐกิจ
นายสตีเฟ่น แอปเปิ้ลยาร์ด กรรมการผู้จัดการใหญ่ บริษัทอยุธยา อลิอันซ์ ซี.พี. ประกันชีวิต เปิดเผยว่า การปรับตัวดีขึ้นของเศรษฐกิจโลกและสถานการณ์ทางการเมืองในประเทศ รวมทั้งพลวัตที่เกิดจากการฟื้นตัวทางเศรษฐกิจอย่างต่อเนื่อง และปัจจัยพื้นฐานทางเศรษฐกิจที่ยังอยู่ในเกณฑ์ดี ทั้งสภาพคล่อง อัตราดอกเบี้ยและการดำเนินมาตรการของภาครัฐ ทำให้เศรษฐกิจไทยในช่วงครึ่งปีหลังขยายตัวในเกณฑ์ดี เมื่อรวมกับการขยายตัวสูงในช่วงครึ่งปีแรก ทำให้เศรษฐกิจไทยตลอดปีนี้มีโอกาสขยายตัวในเกณฑ์สูง 
เนื่องจาก ผู้บริโภคมีความมั่นใจในการใช้จ่ายมากขึ้น ประกอบกับการทำงานอย่างมีประสิทธิภาพของทีมงานในทุกช่องทาง ทำให้บริษัทฯ มียอดขายผลิตภัณฑ์ประกันชีวิตเพิ่มขึ้น ส่งผลให้ผลการดำเนินงานในภาพรวมเป็นที่น่าพอใจ สอดคล้องกับผลประกอบการในไตรมาสที่ 3 ของ    อลิอันซ์ เยอรมนี ซึ่งเป็นบริษัทแม่มีรายได้ในธุรกิจประกันชีวิตและประกันสุขภาพเติบโตสูงถึง 16.4% คิดเป็นมูลค่า 12.6 พันล้านยูโร  หรือ 515.91 พันล้านบาท จากเดิม10.8 พันล้านยูโร หรือ 442.20  พันล้านบาท ในช่วงเดียวกันของปีที่ผ่านมา 
ทั้งนี้ ในช่วง 9 เดือนแรกของปีนี้ บริษัทมีมูลค่าสินทรัพย์ทะลุ 9.9 หมื่นล้านบาทแล้ว อีกทั้งยังสามารถดำเนินการจ่ายสินไหมทดแทนและเงินครบกำหนดสัญญาแก่ผู้ถือกรมธรรม์ได้มากกว่า 517,134 ราย คิดเป็นมูลค่ารวมกว่า 3,558 ล้านบาท ซึ่งถือว่าเป็นการให้ความช่วยเหลือแก่คนไทย และเป็นสิ่งที่แสดงให้เห็นอย่างชัดเจนว่าบริษัทมีสถานะทางการเงินที่แข็งแกร่ง มั่นคง และพร้อมที่จะอยู่เคียงข้างคนไทยในทุกจังหวะชีวิต“ตลอด 9 เดือนที่ผ่านมา เบี้ยประกันภัยรับรวมของเราเพิ่มขึ้น 15% เมื่อเทียบกับช่วงเวลาเดียวกันของปีที่แล้ว คิดเป็นมูลค่า 12,658 ล้านบาท รายได้ส่วนใหญ่มาจาก 3 ช่องทางหลัก คือ ช่องทางตัวแทนทำได้ 8,414 ล้านบาท เพิ่มขึ้น 11% จากช่วงเดียวกันของปีก่อน"นายสตีเฟ่น กล่าว